*Šibenik, 07. srpnja 2024.g.*

Na temelju članka 23. statuta Udruge EMEDEA, Skupština Udruge EMEDEA donosi:

**PRAVILNIK O PROVOĐENJU POSTUPAKA JEDNOSTAVNE NABAVE**

**I. OPĆE ODREDBE**

Članak 1.

Za nabavu robe i usluga te provedbu projektnih natječaja procijenjene vrijednosti manje od 26.540,00 eura odnosno radova procijenjene vrijednosti manje od 66.360,00 eura (jednostavna nabava), ne primjenjuje se ZJN 2016, već pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Opći akt te sve njegove izmjene i dopune naručitelj je obvezan objaviti na internetskim stranicama.

Ovim Pravilnikom Udruga Emedea uređuje postupak nabave roba i usluga procijenjene vrijednosti nabave manje od 26.540,00 eura bez PDV-a, te postupak nabave radova procijenjene vrijednosti nabave manje od 66.360,00 bez PDV-a (u nastavku teksta: jednostavna nabava).

**II. PREDMET NABAVE**

Članak 2.

1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.

2) U opisu predmeta nabave navode se sve okolnosti koje su značajne za izvršenje ugovora, a time i za izradu ponude (npr. mjesto izvršenja, rokovi izvršenja, posebni zahtjevi u pogledu načina izvršenja predmeta nabave i sl.)

3) Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

**III. PROCIJENJENA VRIJEDNOST NABAVE**

Članak 3.

1) Procijenjena vrijednost nabave može biti određena u trenutku početka postupka jednostavne nabave, ukoliko je primjenjivo. Izračun procijenjene vrijednosti nabave temelji se na ukupnom iznosu bez PDV-a uključujući sve opcije i moguća obnavljanja ugovora.

**IV. POKRETANJE POSTUPKA JEDNOSTAVNE NABAVE**

Članak 4.

1) Postupak jednostavne nabave pokreće se pod uvjetom da su planirana financijska sredstva za predmet nabave.

2) Postupak jednostavne nabave procijenjene vrijednosti veće od 10.000,00 eura bez PDV-a pokreće Udruga EMEDEA raspisivanjem Poziva na dostavu ponuda.

**V. POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 10.000,00 EURA BEZ PDV-a**

Članak 5.

1) Za predmete nabave procijenjene vrijednosti do 10.000,00 eura bez PDV- a potrebno je pribaviti jednu ponudu.

2) Za iznose iz stavka 1. ovog članka, nakon odabira ponude Emedea sklapa ugovor i/ili izdaje narudžbenicu koja sadrži sve bitne elemente ugovora.

**VI. POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 10.000,00 EURA BEZ PDV-A, A MANJE OD 26.540,00 EURA BEZ PDV-A ZA ROBE I USLUGE, ODNOSNO MANJE OD 66.360,00 EURA BEZ PDV-A ZA RADOVE**

Članak 6.

1) Poziv na dostavu ponuda za nabave procijenjene vrijednosti veće od 10.000,00 eura bez PDV-a, a manje od 26.540,00 eura bez PDV-a za robe i usluge, odnosno manje od 66.360,00 eura bez PDV-a za radove, upućuje se istovremeno na najmanje tri gospodarska subjekta po izboru, na način koji omogućuje dokazivanje da je isti zaprimljen od potencijalnih ponuditelja (dostavnica, povratnica, kopija izvješća o uspješnom slanju telefaksom, elektronska pošta i sl.).

2) Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti manjem broju gospodarskih subjekata u slučajevima provedbe nabave koja zahtijeva žurnost, kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina, te u ostalim slučajevima po odluci predsjednice Udruge EMEDEA.

3) Za sve jednostavne nabave procijenjene vrijednosti 10.000,00 eura ili više, nakon odabira najpovoljnije ponude sklapa se Ugovor.

4) Kriterij odabira ponude je ekonomski najpovoljnija ponuda ili najniža cijena.

**VII.POSTUPAK JEDNOSTAVNE NABAVE KOD PROVEDBE PROJEKATA FINANCIRANIH IZ EUROPSKIH STRUKTURNIH I INVESTICIJSKIH FONDOVA TE NACIONALNIH I DRUGIH FONDOVA**

Članak 7.

Prilikom provedbe postupka jednostavne nabave za robu, usluge i radove za koje su osigurana sredstva od strane Europskih strukturnih i investicijskih fondova te iz nacionalnih i drugih izvora putem različitih programa, a program propisuje drugačija pravila i pragove za postupak jednostavne nabave, primjenjuju se pravila koja su stroža.

**VIII. SADRŽAJ POZIVA NA DOSTAVU PONUDA**

Članak 8.

Poziv za dostavu ponuda minimalno sadrži puni naziv Udruge EMEDEA, naziv i adresu potencijalnog ponuditelja ukoliko se poziv na dostavu ponuda šalje gospodarskom subjektu po izboru, opis predmeta nabave, rok za dostavljanje ponuda (datum i vrijeme), uvjete i zahtjeve koje ponuditelji trebaju ispuniti, način dostavljanja ponuda, adresu na kojoj se može preuzeti dodatna dokumentacija ako je potrebno, adresu na koju se ponude dostavljaju, broj telefona i elektroničku adresu osobe za kontakt.

Članak 9.

Udruga EMEDEA u pozivu za dostavu ponuda može odrediti osnove za isključenje i uvjete sposobnosti gospodarskih subjekata te tražiti jamstva ovisno o složenosti predmeta nabave i procijenjenoj vrijednosti, primjenjujući na odgovarajući način odredbe važećeg Zakona o javnoj nabavi.

**IX. NAČIN I ROK DOSTAVE PONUDA**

Članak 10 .

1) Način dostave ponuda određuje se u pozivu na dostavu ponuda.

2) Ponude se dostavljaju putem pošte preporučenom pošiljkom na adresu Udruge EMEDEA ili elektroničkim putem na email adresu Udruge EMEDEA i/ili osobe koja provodi postupak nabave, a navedena je kao kontakt osoba u pozivu na dostavu ponuda.

3) Rok za dostavu ponuda bit će određen ovisno o složenosti predmeta nabave kako bi se omogućilo potencijalnim ponuditeljima dostavljanje ponude u skladu s uvjetima iz poziva za dostavu ponude.

4) Ponuda zaprimljena nakon roka za dostavu ponuda vratit će se neotvorena ponuditelju.

5) Sve dokumente koje Udruga EMEDEA zahtijeva u skladu s ovim Pravilnikom ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave, a izabrani ponuditelj je u obvezi dostaviti originale na uvid ukoliko to Udruga EMEDEA zatraži.

**X. OTVARANJE, PREGLED I OCJENA PONUDA**

Članak 11.

1) Po isteku roka određenog u Pozivu za dostavu ponuda u slučaju nabava iz članka VI., pristigle ponude se otvaraju, pregledavaju i ocjenjuju na temelju uvjeta i zahtjeva iz Poziva na dostavu ponuda, a prema redoslijedu zaprimanja ponuda.

2) Otvaranje ponuda nije javno.

Članak 12.

1) Nakon otvaranja, pregleda i ocjene ponuda u slučaju nabava iz članka VI. ovog Pravilnika predsjednica Udruge EMEDEA donosi Odluku o odabiru ponuditelja koja sadrži podatke o ponuditeljima, cijenu svake ponude, odnosno ukupan broj bodova koju je svaka ponuda ostvarila, rokove njihove dostave i ostale bitne uvjete navedene u ponudi kao i razloge odabira, odnosno poništenja postupka.

2) Kao najpovoljnija ponuda može se izabrati samo ponuda ponuditelja koji je ispunio uvjete iz Poziva na dostavu ponuda.

3) Pregled i ocjena ponuda tajni su do donošenja odluke o odabiru ponuditelja od strane Udruge EMEDEA

**XI. DONOŠENJE ODLUKE O ODABIRU**

Članak 13.

1) Na osnovi rezultata pregleda i ocjene ponuda iz članka 11. ovog Pravilnika, predsjednica Udruge EMEDEA donosi odluku o odabiru najpovoljnije ponude.

2) Odluku o odabiru donosi i potpisuje predsjednica Udruge EMEDEA ili osoba koju predsjednica Udruge EMEDEA ovlasti za potpisivanje.

3) Odluka o odabiru dostavlja se odabranom ponuditelju u roku od 30 dana od dana isteka roka za dostavu ponuda.

**XII. DONOŠENJE ODLUKE O PONIŠTENJU**

Članak 14.

Udruga EMEDEA zadržava pravo poništiti postupak jednostavne nabave, prije ili nakon roka za dostavu ponuda bez posebnog pisanog obrazloženja.

**XIII. PRIJELAZNE I ZAVRŠNE ODREDBE**

Članak 15.

1) Ovaj Pravilnik stupa na snagu danom donošenja.

2) Sve izmjene i dopune ovog Pravilnika donose se na isti način kao i ovaj Pravilnik.

3) Ovaj Pravilnik kao i sve njegove daljnje izmjene ili dopune objavljuju se na Internet stranicama Udruge EMEDEA.

Predsjednica Skupštine Udruge Emedea

